[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.7.2007

COM(2007) 453 τελικό

2003/0153 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο)

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣσύμφωνα με το άρθρο 250, παράγραφος 2 της συνθήκης ΕΚ

2003/0153 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο)

(Κείμενο που παρουσιάζει ενδιαφέρον για τον ΕΟΧ)

1. Εισαγωγή

Το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή διατυπώνει κατωτέρω τη γνώμη της σχετικά με τις 53 τροπολογίες που ενέκρινε το Κοινοβούλιο.

2. Ιστορικό του φακέλου

Η πρόταση της Επιτροπής, COM(2003) 418 τελικό, διαβιβάστηκε στο Ευρωπαϊκό Κοινοβούλιο και στο Συμβούλιο στις 14 Ιουλίου 2003, σύμφωνα με τη διαδικασία συναπόφασης που προβλέπεται στο άρθρο 251 της συνθήκης για την ίδρυση της Ευρωπαϊκής Κοινότητας.

Η νομική βάση της πρότασης είναι το άρθρο 95 της συνθήκης για την ίδρυση της Ευρωπαϊκής Κοινότητας.

Η Οικονομική και Κοινωνική Επιτροπή γνωμοδότησε στις 28 Ιανουαρίου 2004 [1].

Το Ευρωπαϊκό Κοινοβούλιο εξέδωσε τη γνώμη του σε πρώτη ανάγνωση στις 11 Φεβρουαρίου 2004 [2].

Σύμφωνα με τις διατάξεις τα άρθρου 251, παράγραφος 2, τρίτο εδάφιο της συνθήκης για την ίδρυση της Ευρωπαϊκής Κοινότητας, το Συμβούλιο υιοθέτησε την κοινή του θέση, με ομοφωνία, στις 11 Δεκεμβρίου 2006 [3]. Η Επιτροπή γνωμοδότησε σχετικά με την κοινή θέση στην 12 Δεκεμβρίου 2006.

Το Ευρωπαϊκό Κοινοβούλιο εξέδωσε τη γνώμη του σε δεύτερη ανάγνωση στις 10 Μαΐου 2007.

3. Αντικείμενο της πρότασης

Από το 1970, η οδηγία-πλαίσιο 70/156/ΕΟΚ περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους είναι το βασικό νομικό μέσο που διαθέτει η Ευρωπαϊκή Κοινότητα για την υλοποίηση της ενιαίας αγοράς στον τομέα της αυτοκινητοβιομηχανίας.

Η πρόταση οδηγίας συνιστά εις βάθος αναδιατύπωση της οδηγίας 70/156/ΕΟΚ, με σκοπό να επιτραπεί η επέκταση των αρχών της ενιαίας κοινοτικής έγκρισης σε όλα τα επαγγελματικά οχήματα. Περιλαμβάνει επίσης νέες διατάξεις, προκειμένου να διευκολυνθεί η πρόσβαση των μικρομεσαίων επιχειρήσεων στην εσωτερική αγορά.

Επιπλέον, περιέχει τροποποιήσεις νομικού χαρακτήρα, προκειμένου να γίνει πιο αποτελεσματική η θέσπιση της κοινοτικής νομοθεσίας, καθώς και διατάξεις οι οποίες θα επιτρέψουν να εκτιμηθεί καλύτερα το θέμα της επικαιροποίησης των τεχνικών διατάξεων που εφαρμόζονται στα μηχανοκίνητα οχήματα, λαμβανομένης υπόψη της εξέλιξης της νομοθεσίας σε διεθνές επίπεδο.

4. Γνώμη της Ευρωπαϊκής επιτροπής σχετικά με τις τροπολογίες του Ευρωπαϊκού Κοινοβουλίου

Κατά τη συνεδρίαση ολομέλειας της 10ης Μαΐου 2007, το Ευρωπαϊκό Κοινοβούλιο ενέκρινε 53 από τις 62 τροπολογίες που υποβλήθηκαν σε ψηφοφορία. Όλες οι τροπολογίες που εγκρίθηκαν είναι αποτέλεσμα διοργανικών επαφών οι οποίες απέβλεπαν στην επίτευξη συμφωνίας σε δεύτερη ανάγνωση.

Μια πρώτη ομάδα τροπολογιών αφορά το άρθρο 31 σχετικά με τα «κρίσιμα εξαρτήματα και εξοπλισμό » [4]. Έχουν ως σκοπό να ληφθούν καλύτερα υπόψη τα συμφέροντα των κατασκευαστών ανταλλακτικών οι οποίοι εφοδιάζουν την αγορά ανταλλακτικών και εξαρτημάτων. Επιπλέον, αποσαφηνίστηκαν ορισμένα σημεία του εν λόγω άρθρου.

Μια δεύτερη ομάδα τροπολογιών [5] επιτρέπει στους κατασκευαστές που ειδικεύονται στη μετατροπή οχημάτων τα οποία προορίζονται για άτομα με αναπηρία να επωφεληθούν από μια απλουστευμένη διαδικασία έγκρισης τύπου.

Μια τρίτη ομάδα [6] αφορά τις νομοθετικές πτυχές της διαδικασίας της «επιτροπολογίας» με δικαίωμα ελέγχου, για τις οποίες χρειαζόταν προσαρμογή του κειμένου των σχετικών άρθρων με βάση την πιο πρόσφατη διατύπωση που χρησιμοποιείται από τα θεσμικά όργανα.

Μια τέταρτη ομάδα τροπολογιών [7] αφορά τις παραπομπές στις διεθνείς νομοθετικές ρυθμίσεις, οι οποίες ευθυγραμμίστηκαν με τις συστάσεις της ομάδας εργασίας υψηλού επιπέδου στο πλαίσιο της πρωτοβουλίας «CARS 21».

Μια πέμπτη ομάδα τροπολογιών [8] αναφέρεται στις προσαρμογές που ήταν αναγκαίες μετά την προσχώρηση της Βουλγαρίας και της Ρουμανίας στην Ευρωπαϊκή Ένωση.

Μια έκτη ομάδα τροπολογιών [9] αφορά τις μεταβατικές διατάξεις που έχουν ως σκοπό να επιτρέψουν στους κατασκευαστές πούλμαν και λεωφορείων να προσαρμοστούν προοδευτικά στις νέες διαδικασίες τις οποίες καθιερώνει η οδηγία, χωρίς, ωστόσο, να διακυβεύεται η οδική ασφάλεια.

Οι υπόλοιπες τροπολογίες [10] είναι τροπολογίες συντακτικής φύσεως. Έτσι, η τροπολογία αριθ. 6 δημιουργεί σύνδεση με τη νομοθεσία σχετικά με τα Euro 5 και Euro6. Η τροπολογία αριθ. 10 αποσαφηνίζει ότι δεν υπάρχει αλληλεπικάλυψη μεταξύ της οδηγίας-πλαισίου και της οδηγίας σχετικά με τα μηχανήματα. Η τροπολογία αριθ. 28 αποσαφηνίζει ότι οι τεχνικές προσαρμογές των πτυχών που καλύπτονται από την οδηγία-πλαίσιο μπορούν να πραγματοποιούνται μέσω κανονισμών ΕΚ. Η τροπολογία αριθ. 31 έχει ως σκοπό να επιτρέψει την έγκριση τύπου για οχήματα που χρησιμοποιούν οποιαδήποτε πηγή ενέργειας για τη λειτουργία τους. Η τροπολογία αριθ. 36 επιτρέπει τον καλύτερο ορισμό των εννοιών των συστημάτων συγκράτησης ενηλίκων και παιδιών. Η τροπολογία αριθ. 37 έχει ως σκοπό να ευθυγραμμίσει τη διατύπωση με ένα ψήφισμα που εκδόθηκε πρόσφατα από την ομάδα εργασίας 29 της Οικονομικής Επιτροπής των Ηνωμένων εθνών για την Ευρώπη. Οι τροπολογίες αριθ. 11 και 16 είναι διορθώσεις.

Η Επιτροπή αποδέχεται το σύνολο των 53 αυτών τροπολογιών.

5. Συμπέρασμα

Σύμφωνα με το άρθρο 250, παράγραφος 2 της συνθήκης ΕΚ, η Επιτροπή τροποποιεί την πρότασή της βάσει των προαναφερθέντων.

[1] ΕΕ C 108 της 30.4.2004, σ.29.

[2] ΕΕ C 97E της 22.4.2004, σ.370.

[3] ΕΕ C 64E της 20.3.2007, σ. 1.

[4] Τροπολογίες αριθ. 17, 22 - 24, 32, 46 - 48, 50 και 55.

[5] Τροπολογίες αριθ. 7, 12, 33 - 35, 42 και 43.

[6] Τροπολογίες αριθ. 2, 8, 13 - 15, 49, 51 - 54, 56 - 62.

[7] Τροπολογίες αριθ. 3, 9 και 25.

[8] Τροπολογίες αριθ. 38 - 41.

[9] Τροπολογίες αριθ. 1, 30, 44 και 45.

[10] Τροπολογίες αριθ. 6, 10, 11, 16, 28, 31, 36 και 37.